Henrik Frandsen (M), 2023-05-24:
Tak for ordet, hr. formand, og tak til Dansk Folkeparti for at fremsætte forslaget omkring flere folkemøder plus et par ekstra detaljer omkring lokal medbestemmelse osv.
Der er ingen tvivl om, at Folkemødet på Bornholm er en rigtig god ting, og at folkemøder generelt er rigtig positivt.
Jeg har selv deltaget to gange i Folkemødet på Bornholm – ikke som folketingspolitiker, jeg er jo foreløbig ret nyvalgt, men som borgmester – og jeg må sige, at det har været nogle positive oplevelser hver gang.
Det er både, når man sidder og ser på debatterne, følger debatterne rundtom, men også alle de uformelle møder, som er undervejs til et folkemøde.
Det kan f.eks. være, når man står i kø ved kaffevognen eller man står i toiletkøen eller man måske ligefrem står i kø ved fadølshanen for at komme til der.
Alle de uformelle møder og alle de mennesker, man møder undervejs, er rigtig positivt, og det er meget berigende, vil jeg gerne sige.
Der er heller ingen tvivl om, at vi i Moderaterne gerne så, at der kom flere folkemøder som det på Bornholm, og hvis man på nogen måder kunne være positiv over for det, tænker jeg egentlig at det ville være ganske udmærket, men ikke på den måde, som det er fremsat i forslaget her.
Det er et fantastisk koncept, og det beviser det årlige besøgstal på Bornholm også.
Der kommer ca. 50.000 gæster til Bornholm og gæster Folkemødet, og det kan altså ikke alle sammen være pinger.
Så mange pinger tror jeg simpelt hen ikke vi har i Danmark.
Så mon ikke også en enkelt repræsentant fra folket eller måske ligefrem nogle tusinder repræsentanter fra folket eller måske ligefrem nogle titusinder repræsentanter fra folket møder op på Bornholm?
Men jeg ved også godt, at der – og det har jeg så også ved selvsyn konstateret to gange – er rigtig mange officielle deltagere, og der er rigtig mange, der ikke selv betaler deres tur derover, fordi de ligesom er på arbejde derovre, og det må man jo så arbejde med på Folkemødet på Bornholm.
Men ellers er det jo heller ikke sådan, at der ikke findes folkemøder andre steder – det har også været nævnt i de tidligere ordføreres taler.
Der er Skivemødet, Naturmødet i Nordjylland og Klimafolkemødet i Middelfart, hvor jeg i øvrigt også selv engang har deltaget.
Og det, jeg ser som den vigtigste forudsætning for et rigtig godt folkemøde, er, at man bider mærke i den første del af ordet folkemøde, altså at det er folket – og det kan måske i virkeligheden også oversættes lidt til lokalområdet, den lokale kommune, den lokale organisation og de lokale foreninger – som skal drive folkemøder.
Så bliver det rigtig godt, så vokser det op nedefra, og så tror jeg også på, at det kan få liv.
Det er det, vi ser rundtomkring.
Jeg var sidste år også selv inviteret med til det, og jeg nåede det ikke, men jeg skal i år til et lille lokalt folkemøde i byen Jels, hvor man har fokus på fødevarer.
Der er man simpelt hen gået sammen lokalt med landboforeninger og med handlende osv. for også at etablere et folkemøde der.
Så det er ikke sådan, at der ikke sker noget på folkemødeområdet.
Det er sådan, at man i kommunerne kan lave vejledende lokale folkeafstemninger, og så må politikerne jo selv beslutte, om de synes, de vil lytte til det, eller de ikke vil lytte til det.
Men jeg tror ikke, der er ret mange politikere, der ikke vælger at lytte til det.
Det sidste, som ligger i forslaget, er omkring muligheden for, at borgere kan stille beslutningsforslag.
Det kan de jo reelt ikke i dag.
I dag kan man stille borgerforslag.
Men så har vi jo her i Folketinget den praksis, at hele Folketinget støtter op om borgerforslag, når de har fået de 50.000 stemmer, og at vi så den vej rundt får fremsat et beslutningsforslag på vegne af borgerne, og det fungerer ganske udmærket i min verden.
Med baggrund i de forskellige betragtninger kan Moderaterne ikke støtte op om beslutningsforslaget.